आज जब प्रदर्शन एक सीमा की मर्यादा लांघ गया है तो नतीजा भी परिलक्षित है। समाज में बदलाव के लिये छटपटाहट देखी जा रही है, कुछ लोग सार्थक बदलाव की पहल भी कर रहे हैं। सामाजिक आचार-संहिताएं बन रही हैं। देश के कुछ भागों में आज किसी बारात में 21 आदमी से ज्यादा नहीं जाने देते, एक निश्चित संख्या से अधिक खाने के आइटम नहीं बनाये जाते, दहेज नहीं लेने देते। सामाजिक सुधार के लिए अपनाये जाने वाले इन तरीकों से विचार भिन्न हो सकते हैं परन्तु प्रदर्शन, फैशन, दहेज, बड़े भोज, अनियंत्रित मेहमानों की सीमा कहीं-न-कहीं तो बांधनी ही होगी। दिल्ली के मारवाड़ी सम्मेलन की प्रेरणा से शादी-कार्डों पर होने वाले लाखों रूपयों की एवं समय की बर्बादी को रोकने के लिये ई-कार्ड के प्रचलन को आन्दोलन के रूप में घर-घर पहुंचाया जा रहा है। मेरठ में एक समाज ने शादी की सारी व्यवस्थाएं रियायती दरों पर उपलब्ध कराने की व्यवस्था की है, वह भी सराहनीय है। यहां मात्र डेढ़ लाख में शादी की सारी व्यवस्थाएं की जाती है।